b"\n_START_ARTICLE_\nBreaking the Waves\n_START_SECTION_\nHandling\n_START_PARAGRAPH_\nBess (Emily Watson) er en sjenert ung kvinne som bor i en liten skotsk kystby hvor religion og gamle tradisjoner utgj\xc3\xb8r den overordnende makten. Jan (Stellan Skarsg\xc3\xa5rd) er oljeriggarbeider, og n\xc3\xa5r han og Bess m\xc3\xb8tes faller de fullstendig for hverandre. Nesten like snart som de har m\xc3\xb8tt hverandre er de gift._NEWLINE_Med det f\xc3\xb8rste lever de et idyllisk liv hvor Jan l\xc3\xa6rer Bess om gleden og nytelsen fra sex, og intet ser ut til \xc3\xa5 kunne g\xc3\xa5 galt. Men deres idyllisk forhold stopper br\xc3\xa5tt opp n\xc3\xa5r Jan blir tvunget til \xc3\xa5 returnere til sj\xc3\xb8s for en lengre periode. Til \xc3\xa5 begynne med virker det som Bess kan klare \xc3\xa5 komme seg gjennom tiden Jan er p\xc3\xa5 sj\xc3\xb8en. Hun ber daglig til Gud og begynner etter hvert \xc3\xa5 f\xc3\xb8re sm\xc3\xa5 samtaler med ham, der hun selv er begge stemmene. _NEWLINE_Til slutt klarer hun ikke \xc3\xa5 tenke p\xc3\xa5 annet enn seg selv og ber til Gud om Jans umiddelbare retur, og hennes \xc3\xb8nske blir oppfylt n\xc3\xa5r Jan kommer ut for en ulykke og blir lam fra hodet og ned. Bess er overbevist om at hennes b\xc3\xb8nner for\xc3\xa5rsaket Jans ulykke, og hun er villig til \xc3\xa5 gj\xc3\xb8r hva enn det m\xc3\xa5tte v\xc3\xa6re for at ting skal bli godt igjen. _NEWLINE_Jan kommer etter hvert med et \xc3\xb8nske om at Bess m\xc3\xa5 ha seksuell omgang med fremmede menn for s\xc3\xa5 \xc3\xa5 fortelle ham hva hun har gjort. Han mener dette kan hjelpe ham gjennom den harde hverdagen samt f\xc3\xb8le at han og Bess igjen er n\xc3\xa6r hverandre seksuelt._NEWLINE_Hun f\xc3\xb8lger Jans \xc3\xb8nske, og etter hvert begynner hun \xc3\xa5 tro at hva hun gj\xc3\xb8r er Guds vilje og at hennes handlinger gj\xc3\xb8r Jan friskere.\n_START_SECTION_\nSjanger og filmhistorisk sammenheng\n_START_PARAGRAPH_\nBreaking the Waves har klare trekk fra Dogme 95, et filmkonsept som ble presentert p\xc3\xa5 Cannes filmfestival i 1995 av Lars von Trier og Thomas Vinterberg. Disse filmene var ment som en motvekt til det sv\xc3\xa6rt kommersielle filmmarkedet._NEWLINE_For at en film skal bli godkjent som en dogmefilm m\xc3\xa5 en f\xc3\xb8lge et visst sett med regler: all filming m\xc3\xa5 bli gjort p\xc3\xa5 stedet. Ingen rekvisitter eller studiofilming er tillatt. All lyd og musikk skal ikke produseres separat fra bildet (all lyd m\xc3\xa5 v\xc3\xa6re reallyd), kameraet m\xc3\xa5 v\xc3\xa6re h\xc3\xa5ndholdt, filmen m\xc3\xa5 v\xc3\xa6re i farger og kunstig belysning er ikke tillatt. Kamerafiltre er forbudt, filmen skal ikke inneholde overnaturlig handling som strider med hverdagslig liv, filmen skal foreg\xc3\xa5 her og n\xc3\xa5, og sjangerfilm er ikke akseptert. Filmformatet m\xc3\xa5 v\xc3\xa6re Academy 35mm, og regiss\xc3\xb8ren er ikke sett p\xc3\xa5 som en kunstner og skal derfor ikke krediteres._NEWLINE_Breaking the Waves f\xc3\xb8lger kun noen f\xc3\xa5 av disse reglene, hvor det ser ut til at filmen kun er filmet p\xc3\xa5 \xc2\xablocation\xc2\xbb, h\xc3\xa5ndholdt kamera er brukt, filmen er i farger og naturlig lys virker som den eneste brukte lyskilde. Den bryter derimot med reglene om et lydbilde kun best\xc3\xa5ende av reallyd. Musikk er tilstede i noen f\xc3\xa5 filmscener med karakter (hovedsakelig Bess), og n\xc3\xa5r filmen g\xc3\xa5r over til et nytt kapittel (markert med et bilde merket med kapittel nummer og navn) er det alltid akkompagnert av et musikkstykke som opplagt er lagt p\xc3\xa5 etter selve filminnspillingen. Det faktum at filmen er oppdelt stykkevis i kapitler og har karakterer og hendelser som er overnaturlige (definert etter beskrivelsen i dogmereglene) bryter ogs\xc3\xa5 klart med regelsettet. _NEWLINE_Breaking the Waves er per definisjon ikke en dogmefilm da den ikke er oppf\xc3\xb8rt p\xc3\xa5 Dogme95s offisielle filmliste, som for eksempel Lars von Triers Idiotene. Filmens sjanger er nesten noe helt egent, med klare trekk til b\xc3\xa5de drama og kj\xc3\xa6rlighet, men adskilt grunnet dens innflytelse fra dogmefilm samt filmens s\xc3\xa6regne fortellerstil.\n_START_SECTION_\nProduksjon\n_START_PARAGRAPH_\nBreaking the Waves ble filmet p\xc3\xa5 flere steder i det nordvestlige h\xc3\xb8ylandet i Skottland samt \xc3\xb8yen Skye rett utenfor kysten. Lochailort, Mallaig og Morar, tre sm\xc3\xa5 tettsteder som ligger i n\xc3\xa6rheten av hverandre hadde steder som ble brukt til blant annet filmingen av filmens kirke (Lochailort), havnen, huskescenen og mer (Mallaig), samt strand scenen sent i filmen (Morar). Kirkeg\xc3\xa5rden, tittelskjermen til kapittel seks (Faith) og flere andre scener ble filmet p\xc3\xa5 \xc3\xb8ya Skye.\n_START_SECTION_\nPriser og nominasjoner\n_START_PARAGRAPH_\nBreaking the Waves vant Grand Prix-prisen p\xc3\xa5 Cannes Filmfestival 1996 og tre priser fra European Film Awards 1996, som inkluderer; Film of the Year, International Film Journalist pris, og European Actress of the Year (Emily Watson). Watson ble ogs\xc3\xa5 nominert til Beste Skuespillerrinne p\xc3\xa5 Oscar 1996, BAFTA 1997, og mange flere. Breaking the Waves ble ogs\xc3\xa5 nominert til the Golden Palm ved Cannes Filmfestival 1996.\n_START_SECTION_\nMottakelse\n_START_PARAGRAPH_\nBreaking the Waves mottok flere positive anmeldelser da den kom. Et klart f\xc3\xb8rste tegn p\xc3\xa5 dens anerkjennelse var at den vant Grand Prix prisen p\xc3\xa5 Cannes i 1996. Fra en av st\xc3\xb8rre avisene i USA, San Francisco Chronicle, ble filmen n\xc3\xa6rmest lovpriset \xc2\xabVon Trier's careful, peculiar, astonishing film eloquently addresses the great question of whether morality and faith ever truly embrace\xc2\xbb. Av The Washington Post derimot, en annen stor amerikansk avis, var f\xc3\xb8lelsen mer det stikk motsatte, \xc2\xabAlthough it contains many visually compelling passages and some provocative moments, the movie is strangely banal and simplistic\xc2\xbb.Breaking the Waves tjente $3,803,298 i USA der den ble sluppet den 13, november 1996."